Honderde onwettige wapens ingewin gedurende amnestietydperk‘n Onwettige vuurwapen waarop die polisie beslag gelê het. (Foto: SA Polisie) Die Suid-Afrikaanse Polisiediens (SAPD) in die Oos-Kaap kon gedurende die algemene wapenamnestie beslag lê op 184 onwettige vuurwapens in mense se besit. Dit sluit in 128 pistole, 24 gewere, 16 haelgewere en twee outomatiese laaiers. Die wapenamnestie het op 31 Mei verstryk en lede van die publiek kon wapens wat hulle nie meer wil hê nie of onwettig in hul besit is, aan die polisie oorhandig sonder om vervolg te word. “Gedurende April en Mei van die amnestietydperk kon die polisie heelwat vooruitgang maak om die verspreiding van onwettige wapens in die provinsie te bekamp. Oortreders wat nie onwettige vuurwapens wou oorhandig nie, is in hegtenis geneem en het in verskeie howe verskyn op ŉ reeks aanklagte wat die besit van onwettige vuurwapens insluit,” het Sibongile Soci, polisiewoordvoerder in die Oos-Kaap, gesê. Benewens dié vuurwapens is daar op 329 patrone en 45 vuurwapens tussen 1 Junie en 15 Junie beslag gelê. Soci sê al dié vuurwapens is gestuur vir ballistiese toetse om te bepaal of dit tydens enige misdade gebruik is.